Kufungiswa Ikomishini Yokhetho Leyamalungelo Oluntu
Amalunga amakomishini womabili la afungiswe nguMongameli Mugabe ngoLwesithathu, okutsho ukuthi seqalisile ukusebenza
Kulandela ukwehluleka ukuqgiba inkulumo zabo ngesikhathi esihlelwe ngumlamulankunzi kudaba lweZimbabwe uMongameli Jacob Zuma weleSouth Africa, abameli bamacele womabili eMDC leZanu PF bakhangelelwe ukuqeda inkulumo lezi ngoLwesithathu ntambama. Abakhulumisanayo laba bakhangelelwe ukunikeza ugwalo lwempumela yenkulumo zabo kuqula likaZuma elifike eZimbabwe ngoMvulo. UZuma ubelaye ukuthi inkulumo lezi kumele zibe sezigqitshiwe ngoMvulo, njalo ugwalo oluveza okuphume kunkulumo lezi lube solusezandlani zakhe namuhla. Kodwa lokhu akusenzakalanga ngenxa yokudonselana okukhona phakathi kweZanu PF leMDC. Okuqula likaZuma eliseZimbabwe okwamanje, uNkosazana Lindiwe Zulu utshele iStudio 7 ukuthi bazakwamukela impumela yenkulumo lezi namuhla njalo bazayinikeza uMnu Zuma kusasa ekuphindeleni kwabo kweleSouth Africa. Kusenjalo, uMongameli Robert Mugabe namuhla ufungise amalunga amakomishini amabili akhethwe nyakenye abalisa iZimbabwe Human Rights Commission ebona ngokunanzwa kwamalungelo oluntu leZimbabwe Electoral Commision, yona ebona ngezokhetho. Udaba lokuqalisa umsebenzi kwamakomishini abunjwe phansi kwesivumelwano seGlobal Political Agreement ngolunye lwezinto ebezihlupha phakathi kweZanu PF leMDC. Lanxa amalunga eZimbabwe Media Commission akhethwa kudala, ikomishini le yona kayifungiswanga ngolweSithathu. Asenelisanga ukuthola isizatho salokhu. UMnu Brilliant Mhlanga ocubungula ezombusazwe utshele uNtungamili Nkomo weStudio 7 ukuthi ukufungiswa kweZimbabwe Electoral Commission kuveza sobala ukuthi uMugabe selungiselela ukhetho, lona athi luzakwenziwa ngomnyaka ozayo.